als_Latn dik_Latn sag_Latn
Valizake Thaçi-Celina është kandidate për deputete e Lëvizjes Vetëvendosje. Ajo është e renditur në numrin rendor 99, kurse subjekti i saj, VV mban numrin 35. Valizake Thaçi-Celina prej vitesh ka treguar përkushtimin e saj ndaj nënave të reja dhe shtatëzanave. Ajo ka themeluar kompaninë e suksesshme “ADV Media House”, dhe më pas edhe portalin bebaime.com. Është grua e guximshme, e mençur dhe me një vizion të qartë për zhvillimin e vendit. Në intervistë thotë se nëse do të zgjidhet deputete do të jetë zë i fuqishëm i të gjitha grave.
Bebaime.com: Na flisni pak për veten tuaj. Kush është Valizake Thaçi Celina?
Valizake Thaçi-Celina: Kam lindur në qytetin e bukur të Prizrenit më 05.06.1980, ku edhe kam përfunduar shkollimin fillor dhe atë të mesëm. Në vitin 2003 i kam përfunduar studimet në Fakultetin e Arteve të Bukura, drejtimi Dizajn Grafik në Universitetin e Prishtinës. Jam e martuar dhe nënë e dy fëmijëve, Lyronit 5 vjeçar dhe e Zarës 2 vjeçare.
Foto: Lyroni dhe Zara
E SUKSESSHME NË DISA PROJEKTE QË LIDHEN ME GRATË
Bebaime.com: Me çka po merreni, pra çfarë pune bëni?
Valizake Thaçi-Celina: Në vitin 2004 kam themeluar kompaninë time “ADV Media House”, ku edhe aktualisht punoj si drejtoreshë ekzekutive. Bashkë me stafin e kompanisë kemi implementuar shumë projekte komplekse në fushën e komunikimeve dhe teknologjisë informative, dhe kemi punuar për klientë me renome siç janë: “Telekom Slovenije”, PTK, “ALB Telecom” e NTH Swiss.
Një punë tjetër e imja është menaxhimi, mirëmbajtja dhe zhvillimi i mëtejmë i portalit Bebaime.com. Kjo është një punë që filloi si një dëshirë e imja për të implementuar ndonjë projekt për mbështetje të gruas dhe nënës shqiptare. Nga një punë vullnetare, kjo punë shumë shpejtë u shndërrua në pasion për mua dhe u bë puna ime primare, të cilën e bëjë 24 orë dhe çdo ditë. Ky portal tanimë është shndërruar në një komunitet aktiv të grave dhe nënave. Aktualisht me rreth 10.000 anëtare të cilat përveç që informohen vazhdimisht me artikuj të ndryshëm për shëndetin e gruas dhe të fëmijës, këshillohen me mjekët e portalit, ato gjithnjë e më shumë janë duke e ndihmuar njëra-tjetrën me këshilla praktike dhe të bazuara në eksperienca të tyre për përkujdesje të fëmijëve, për mbarëvajtje të shtatzënisë dhe për shëndetin e gruas në përgjithësi.
Foto: Valizake Thaçi-Celina me familjen e saj.
NEVOJA PËR NDRYSHIM
Bebaime.com: Çfarë ju shtyri që të hyni në listën e deputetëve të Lëvizjes Vetëvendosje?
Valizake Thaçi-Celina: Arsyeja është e thjeshtë, është nevoja për ndryshim. Ndryshim për të mirë të jetës për të gjithë ne që jetojmë në Kosovë dhe nevoja për të siguruar një të ardhme të sigurt për fëmijët tanë. Jam e bindur se ne kemi pritur shumë për përmirësim të jetës tonë, e ky përmirësim fatkeqësisht nuk është duke ndodhur.
Kjo pritje e gjatë vetëm që më konfirmoj se për të arritur ndryshimi i shumë kërkuar, çdo qytetar duhet të jetë aktiv dhe duhet të kontribuoj aktivisht në ndërtim të shtetit tonë. Prandaj, vendosa që së pari duhet të marr rolin tim aktiv në shoqëri dhe pastaj të ftoj të tjerët të kontribuojnë në mënyrë aktive për ndryshimin.
Jam e bindur që forca e vetme që mund të bëjë ndryshimin për të mirë në Kosovë është Lëvizja Vetëvendosje me Alternativën e saj qeverisëse, alternativë kjo që garanton ngritjen e cilësisë së jetës së qytetarëve të Kosovës duke zbutur pabarazinë në mes të shtresave të shoqërisë tone, duke e ngritur klasën e mesme të shoqërisë dhe zvogëluar shtresën e varfër. Kjo bindje më bëri që nga një përkrahëse e kësaj Lëvizjeje të bëhem një kandidate grua nga kjo Lëvizje, për të përfaqësuar me dinjitet popullin tim, e në veçanti gruan shqiptare dhe nënën shqiptare në Kuvendin e Republikës së Kosovës, me një qëllim të vetëm, e që është përmirësimi i jetës në Kosovë, duke siguruar një familje të shëndoshë, një nënë me dinjitet dhe një shtatzënë me një të ardhme të ndritur për fëmijën e saj.
Bebaime.com: Sipas jush, këtë mandat a duhet të ketë më shumë femra në kuvend dhe pse?
Valizake Thaçi-Celina: Përfaqësimi i gruas në jetën institucionale të një vendi është një tregues i rëndësishëm i nivelit të zhvillimit dhe emancipimit të popullit të atij vendi. Prandaj, jo vetëm që mendoj se duhet të ketë me shumë kandidate femra për Kuvend, por mendoj se duhet të ketë edhe shumë më shumë përkrahje për këto kandidate, ashtu që këto kandidate të bëhen deputetet dhe përfaqësueset e popullit dhe të gruas në Kuvendin tonë.
Nëse analizoni rolin e një femre në një familje, atëherë do të shihni se ajo përveç punës dhe profesionit që e ushtron për të siguruar të ardhura të mjaftueshme për të kontribuar në mirëqenien e familjes së saj, ajo i ka edhe disa role të tjera shumë të rëndësishme, si: është mjeke e dedikuar kur kujdeset për fëmijën e saj, ajo është një mësuese e fokusuar kur mëson dhe edukon fëmijën e saj, është një kuzhiniere me shije kur përgatit ushqim për fëmijën e saj, është një pastruese e kujdesshme kur pastron shtëpinë e saj dhe është një luftëtare e pakompromis në rast të ndonjë rreziku të jashtëm për familjen e saj. Të gjitha këto atribute e bëjnë një femër të aftë për të menduar, analizuar dhe gjetur zgjidhjen e duhur për problemet e ndryshme të shoqërisë tonë.
ME ALTERNATIVËN E VV DO TË PËRFITOJNË SHTRESA E MESME DHE E VARFËR
Bebaime.com: Kush do të përfitojë më shumë nëse ju bëheni deputete?
Valizake Thaçi-Celina: Alternativa qeverisëse e Lëvizjes Vetëvendosje do të krijoj shtet të së drejtës, shtet zhvillimor dhe shtet social, me qëllimin kryesor zbutjen e pabarazisë në mes të shtresës së pasur, e cila është vetëm një pjesë shumë e vogël e shoqërisë tonë dhe shtresës së varfër që e përbën pjesën dërmuese të popullit. Andaj, përfituesit kryesor nga kjo Alternativë qeverisëse do të jenë shtresa e mesme dhe shtresa e varfër. Personalisht do të përqendrojë të gjithë energjinë time në krijimin e shtetit tonë, e cila do të garantoj qasje të barabartë në shërbimet mjekësore dhe përkujdesje adekuate mjekësore për të gjithë shoqërinë tonë me përkujdesje të veçantë për shtatzënat, nënat lehona dhe të gjithë fëmijët tanë, si dhe do të garantoj edukim cilësor për fëmijët tonë. Unë, jam e bindur se vetëm me këto ndryshime dhe me këtë qasje do të arrijmë të kemi një familje të shëndoshë, një nënë me dinjitet dhe një shtatzënë me një të ardhme të ndritur për fëmijën e saj.
Intervistoi: TEUTA SINANAJ
Valizake Thaçi-Celina kandidon për deputete me Lëvizjen Vetëvendosje, e cila Lëvizje mban numrin 35, kurse ata që duan të votojnë zonjën Valizake Thaçi-Celina duhet ta votojnë numrin 99.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ace_Latn als_Latn